Diari Oficial de la Generalitat Valenciana


Sumari del DOGV 3174, del 02-02-1998 (1998/227)

ACORD de 2 de desembre de 1997, de la Comissió Territorial d'Urbanisme de Castelló, relatiu a la modificació puntual núm. 3 de les Normes Subsidiàries de Jérica.
-----------------------------------------------------------------------------------------------------------------------------------------------------------------

### Dades del document

Número de DOGV
:   3174

Data del DOGV
:   02-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/227


Data del document
:   02-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 2 de desembre de 1997, de la Comissió Territorial d'Urbanisme de Castelló, relatiu a la modificació puntual núm. 3 de les Normes Subsidiàries de Jérica. [1998/A227]
  
Vist l'expedient de la referència 970693, relatiu a la modificació puntual número 3 de les Normes Subsidiàries de Jérica, del qual resulten rellevants els següents
  
Antecedents
  
Primer
  
El Ple de l'Ajuntament de Jérica acordà exposar al públic la modificació en la sessió de 23 de juny de 1997, la qual cosa es portà a cap mitjançant anuncis publicats en el periòdic Mediterráneo, de 27 de juny de 1997, i en el Diari Oficial de la Generalitat Valenciana número 3.050, de 5 d'agost de 1997. Transcorregut el període d'informació al públic, durant el qual no es formularen al·legacions, el Ple aprovà provisionalment la modificació l'11 de setembre de 1997, i després d'això es remeté al Servei Territorial d'Urbanisme el 6 d'octubre. Mitjançant un escrit del Servei Territorial de 8 d'octubre, se li oferí a l'Ajuntament la possibilitat que fera al·legacions sobre determinats aspectes, cosa que originà l'escrit aclaridor de l'alcalde de 27 d'octubre de 1997.
  
Segon
  
El projecte consta d'una memòria i plans.
  
Tercer
  
El contingut de la modificació és el canvi del traçat del carrer situat paral·lelament entre el carrer del Rey Don Jaime i l'avinguda de Valencia, i que unirà l'avinguda de Castellón i el carrer de Santa Águeda, tot això dins del sòl urbà de Jérica.
  
Segons la memòria, el traçat fixat en el planejament vigent és del tot inviable, ja que hi ha un canvi brusc de cota amb un mur que suposa una diferència d'alçària de 5 metres. El nou traçat s'ajusta realment a la topografia existent en la realitat i facilita així l'inici de l'activitat constructora. A més de canviar el traçat, s'estableix com a amplària del vial en tota la seua extensió la de 10 metres, mentre que en el planejament anterior l'amplària era de 10 metres en un extrem, que passava a 12.
  
Quart
  
No s'han emés informes sectorials.
  
Fonaments de dret
  
Primer
  
La tramitació de la modificació ha sigut correcta, conforme a allò que s'ha establit en l'article 38 i concordants de la Llei 6/1994, de 15 de novembre, Reguladora de l'Activitat Urbanística (LRAU).
  
Segon
  
La documentació està completa, a l'efecte d'allò que s'ha disposat en l'article 27 de la Llei Reguladora de l'Activitat Urbanística.
  
Tercer
  
La modificació puntual número 3 de les Normes Subsidiàries de Planejament de Jérica suposa un canvi en el traçat d'un vial en projecte dins del sòl urbà. Es tracta, indubtablement, d'un aspecte de l'exclusiu interés públic local que, de conformitat amb allò que s'ha disposat en l'article 40.2 de la Llei Reguladora de l'Activitat Urbanística, ha de ser interpretat pel municipi des de la representativitat que li confereix la seua legitimació democràtica, per la qual cosa la resolució d'aprovació definitiva haurà d'efectuar exclusivament un control de legalitat, ja que, com indica l'últim apartat de l'article 40.1 de la Llei Reguladora de l'Activitat Urbanística, la Generalitat no podrà aprovar definitivament els plans que incórreguen en infracció d'una disposició legal estatal o autonòmica.
  
Els canvis en el vial presenten una doble vessant: canvi del traçat per a ajustar-lo a la topografia i homogeneïtzació de l'amplària a 10 metres en tota la seua extensió. Aquestes dues decisions apareixen justificades adequadament en criteris de racionalitat i coherència; per a la segona, ens obliga a comprovar la seua conformitat amb allò que s'ha disposat en l'article 55.3 de la Llei Reguladora de l'Activitat Urbanística.
  
L'article 55.3 de la Llei Reguladora de l'Activitat Urbanística estableix que «tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de destinació pública, haurà de preveure les mesures compensatòries necessàries per a mantenir la proporció i la qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards legals de qualitat de l'ordenació».
  
Dins del període consultiu de l'article 39.1 de la Llei Reguladora de l'Activitat Urbanística, es requerí l'Ajuntament perquè fera al·legacions sobre si la reducció de l'amplària de part del vial exigia les mesures compensatòries de l'article 55.3 de la Llei Reguladora de l'Activitat Urbanística. Tant en la memòria de la modificació com en l'escrit de l'Ajuntament de 27 d'octubre de 1997 se sosté que, en realitat, no existirà un increment d'aprofitament. La disminució del vial per la reducció de part de la seua amplària suposaria una superfície total de 50,56 metres quadrats, però se sosté que, per les condicions orogràfiques d'aquesta zona, l'hipotètic increment en l'aprofitament seria menyspreable.
  
Quart
  
De conformitat amb allò que s'ha establit en els articles 8.A i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, dictamen que, en el cas de municipis de menys de 50.000 habitants, tindrà directament efectes de resolució executòria.
  
Segons tot el que antecedeix, la Comissió Territorial d'Urbanisme, en la sessió de 2 de desembre de 1997,
  
ACORDA
  
Aprovar definitivament la modificació puntual número 3 de les Normes Subsidiàries de Planejament del municipi de Jérica.
  
Contra l'anterior acord, que no posa fi a la via administrativa, es pot interposar un recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que s'estime procedent.
  
Castelló, 2 de desembre de 1997.- El secretari de la Comissió Territorial d'Urbanisme: Fernando Renau Faubell.